정조 15년
辛亥二月十二日辰時上御誠正閣大臣備局堂上引見入侍時行左承旨李祖承假注書趙台榮記事官洪樂游徐有聞事變假注書金履載左議政蔡濟恭行副司直鄭昌順兵曹判書金文淳戶曹判書李秉模刑曹判書權行副司直趙心泰開城留守具庠行副司直徐有大李漢豐金持默以次進伏訖濟恭曰邇來春寒尙峭此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰唐城府夫人公除已過中宮殿多日哀毁之餘氣候諸節不瑕有損乎上曰比之所料不至大段是可幸也上曰昨日承宣事卿或聞之否欲因卿等之入來仍行次對故昨夜以明日問安差晩爲之之意下敎政院則以爲公除問安以翌日爲之入稟故事甚怪訝更詢其委折則蓋因司謁之自下往問乃以翌日爲之云司謁無異中官則承旨之私自酬酢寧不駭然近來政院事每如是矣濟恭曰本事今始得聞而承宣事誠駭然矣上曰以日計月故十三日爲公除則問安之當日爲之於禮卽然故予之下詢者此也而院中則忽以翌日入稟而有先朝受敎云故取見文跡則伊時翌日之問安與今番之公除有異是豈藉重之事乎雖以己丑甲午已例言之皆於當日爲問安則今日問安固無可疑設使翌日問安爲不易之典翌日卽永禧殿酌獻禮齋日也豈無進退之道耶强引不當引之例擅自分付於政府者尤豈成說乎名以承宣問禮於司謁非但駭然論以關係亦甚不輕矣濟恭曰臣亦以今日問安出令矣昨日政府下吏來傳院中之言曰翌日問安自有前例依此爲之云故臣竊訝惑考諸政府謄錄而初無受敎載錄之事然而旣有院中知委則但當一從院中知委故更以翌日問安出令矣上曰卿等須於筵退後問安可也上曰東伯狀啓卿未及見之乎本事卽一鄕戰而因渠私憾至有投書之擧以越中撲愚之俗猶尙如此民習極爲痛駭矣濟恭曰因其私憾白地構誣之習誠甚痛歎大抵遐鄕之鄕戰便一痼弊矣上曰先朝每以此等事辭敎截嚴予嘗承聆懲一之擧宜施於此輩而其中造謀者不可不亟施一律矣濟恭曰此等之類若或不施一律則人心之叵測難以懲勵矣上曰以東伯狀啓觀之則寧越府使之論報非但此事之詳悉子規樓古址尋得事逐條論報纎悉無遺文亦有裕爲人太了了矣當此竝用之時此等人實合擢用矣濟恭曰非但爲人之了了文華凡節者類中曾所推詡之人矣上曰北道習操待秋擧行事卿意以爲如何濟恭曰北道異於他道故臣亦以安不忘危之意行會本道使之如例行操矣道伯旣以荐歉之後難於習操有此狀啓則參以事勢亦似然矣蓋昨年屢萬包停還懲捧之餘民間甁罌之俱罄可以推知少待秋成誠無所妨矣上曰次對爲之可也濟恭曰賓對有命故臣雖登筵而廟謨民事別無時急仰稟者矣上曰蓋自卿之入相府朝廷無事年穀屢登此莫非卿協贊之功燮理之效也予何不獨任於卿向筵卿雖有僚相備員之請而不得許施者良以此也濟恭曰朝廷寧謐年事豐稔此實賴聖明之在上國家之洪福如臣不似豈有一毫仰贊之力乎上曰向者春到記時爲慮卿之連日勞攘以具允明爲命官則命官與讀券官金尙集洪良浩二人俱是年老而以其考試觀之筋力精神猶爲强旺誠甚稀異矣濟恭曰臣於年少時若聞回甲之宴則知其爲稀貴近來則至於回甲人不以爲異事視之若少壯今日可謂壽域矣上曰此莫非先大王壽考作成之化也向以百歲老人事有傳敎矣卿亦知其人乎濟恭曰臣亦稔聞欲一仰達而尙此未果矣蓋其生年尤爲可貴而年又滿百誠甚奇異矣上曰聞子孫至於四五十云然否濟恭曰臣之所聞非但四五十無慮六七十云而非但此也回婚禮爲二十餘年如是偕老曾所未聞家計亦爲饒足資級至於崇品摠管之職在渠榮耀極矣人間五福可謂畢具矣上曰其顯祖爲誰濟恭曰聞是申叔舟之後矣上曰旣是班族則摠管之銜豈云過乎此非但渠一身之福祿而已抑足爲當世之瑞物也濟恭曰古之陸賈猶以五子稱爲福人至今傳美比於此人不足爲多矣上曰春寒尙爾稍待日暄上來事知委無妨矣濟恭曰旣承恩敎渠何敢一刻遲滯乎似已登途矣濟恭曰臣於廛弊釐革事旣已陳達不可不趁卽決處故復此仰稟矣大抵作事之初必講恰好道理要使悠久遵行故臣亦近日積費商量而詳考市案則三十年以後所出名目只數三廛而皆是等閑之市也罷與不罷無所損益此不可但以年之久近爲限就其中六矣廛外最緊於民生日用如蔬菜魚物等廛合有商量者而革罷原廛或只存廛名痛禁亂廛然後民可聊賴矣且聞日前擧條出後魚鮮等物價頓下於前云以此推之釐革以後得有實效斷然無慮矣上曰平市提調亦陳意見可也文淳曰臣亦於大臣筵奏後抄出市廛名目詳探都民物情則諸廛名色多有近數百年設置根抵已固得有儲畜上應國役今若痛禁亂廛各自私賣則諸廛凋廢將與革罷無異此誠爲難便之端矣上曰大臣之奏亦非爲諸廛亂廛一竝痛禁就其中最緊於日用者而言耳事旣發端終無決捎民情安得不胥動乎更加商量斯速出場可也濟恭曰凡有政令銷刻不可頻數固當念終於始而然或持疑不斷終無就緖則外人安得不竊笑廟堂廟堂爲人竊笑國體亦安得不虧損乎臣意則釐革廛弊惟有斷而行之耳上曰雖禁亂廛私自都賈之弊勢所必有此則何以禁止耶更究方便之道以存闊狹之路可也濟恭曰事係變通故初不得不一番經稟而至於釐革曉諭之道惟是廟堂所可擧行者謹當退與諸堂爛議爲之矣上曰人言均役以後魚鮮頗貴云何故而然耶或云在前則各宮房及沿海官府漁戶之應役名目甚多故海氓勤於捕漁而今則常稅之外無所侵漁沿海諸民雖非魚利生理猶足故漸懈於獵魚而魚鮮之古賤今貴皆由於此云然否在先朝均廳設施之本意亶出於均一民役保存漁戶則爲生民之惠至矣盛矣均役二字豈不美乎且以本廳納魚鹽船稅錢言之初不滿十萬海民之應稅可謂至輕周官之制山林川澤亦有虞衡之官船隻之數亦宜有官府之管領則均廳之設蓋不可已者豈或節目之間有所未盡而有些少弊端耶濟恭曰山野之民至今安堵者莫非均役減疋之惠而至於魚鮮之翔貴專由海民之懈怠實非設法之初有所未盡而然也上曰顧今一世媕婀成習沕然作一色誠非細慮矣豈或人才漸降委靡不振而止耶抑將代不乏才得有振刷之日耶濟恭曰媕婀成習殊極寒心只由於風習之漸渝誠非細慮而至於人才豈有不復生國之理乎上曰非但人才之如此見今文體漸降月異而歲不同或曰抄啓設施之後一世效尤而然蓋抄啓設施之意一則欲使渠輩少知詩文四六之向方一則欲使擧世咸知右文之本意得有丕變之效今乃因此有弊則亦將以何術可救耶濟恭曰文體之變自古爲難故惟唐之韓愈起八代之衰宋之歐陽脩革楊劉之體此非人人所可能矣上曰然則文體之涉於局促者竝不賜科則自可矯變耶至於行文亦異於四六則又何無可觀之文耶濟恭曰聖敎及此萬萬欽仰近來文體果爲不好今若丕變豈不爲世道之幸乎上曰卿筵退後以朝家必欲丕變文體之意傳之俾諸生咸知可也濟恭曰頃因江陵府使李集斗上疏本府所貢蔘價以加分耗給代便否關問道臣矣卽見江原監司尹師國狀啓則以爲若以加分耗許施於江陵則他邑從以煩請又有停退未捧之時則元穀耗縮誠如廟堂覆啓以臣疎闇無他意見爲辭矣守令所知只是一邑之弊故爲一邑欲爲釐弊其勢無怪而自朝家視之一道之民俱是赤子而其所爲弊無邑不然則矯救之情何可獨厚於江陵一邑而不及於他邑乎欲爲遍惠則無由人人而濟之欲爲偏聽則其於患不均之聖訓何哉道臣之見亦無異同江陵府使李集斗所請耗條補蔘一款姑爲置之何如上曰依爲之出擧條濟恭曰日前以婚葬過時之類約略抄啓飭敎嚴截此聖王之政也臣於近日因人聞廣州慶安面所居班戶以鄭爲姓之人家有婚嫁之太過時者娚妹之年或近四十或過三十者至爲四五人云此非盛世宜有之事另飭道臣與地方官各別勸婚各別扶助俾無生人廢倫之患恐不可已矣上曰出擧條今年內期於畢婚形止使之狀聞可也出擧條昌順曰湖中貿米前錦伯以勿爲上納陳達蒙允今若不爲上納當初貿置之意果安在乎上曰前錦伯方以摠管在直所使之入侍履載承命出與都摠管鄭存中偕入進伏昌順曰臣於惠廳事方有難安情勢不爲行公至於三南貿米一事臣旣筵稟擧行敢此仰達矣日前見前錦伯擧條啓下者則本道貿米勿爲上納事以有民弊陳達蒙允矣貿米上納非今斯今故鄭判府事爲惠堂時已有定式行會出浦船價則元穀中如例準給浮費則半減以給而剩米落庭等名色一竝除減在民似無爲弊之端只是守令憚於上納不欲船運而然矣如不上納則貿米何爲貿米之法亦倣常平之意故守令之不願或有直報者一從其願勿令强貿矣湖西所貿以萬石成冊上送民果不願則初不必貿而旣貿之後不爲上納則便歸無用前年年事雖不如所料而已貿萬包之穀不可置之前錦伯似未見依式行會之關有此仰達矣日前前錦伯擧條姑爲勿施依惠廳關辭雖不可今年內盡數上納或稅船添載或餘船再運以爲隨力裝運之地何如上曰前錦伯亦陳所見可也存中曰惠廳貿米列邑報來故臣果修成冊上送而從前貿穀未嘗以純米貿取以昨秋米價言之一包三兩錢實爲不足故列邑或有貿租折米者及今作米上納其勢末由船價等物行會之關臣果未及見之而雖令準給船價除減浮費米色斛量終不及正供上納臣父上來時列邑誤恃臣前言多請還分臣不報惠廳擅許分還臣固有罪而旣令還分則到今上納初無可論矣上曰大臣之意何如濟恭曰惠廳旣令貿米道臣又報成冊則船運京江卽次第應行之事而前道臣之只依列邑所報許令分給事體極爲未安前忠淸監司鄭存中從重推考旣分之穀今年內船運非所可論其所區處從後更商之外無他策矣上曰依爲之出擧條秉模曰田稅木升品尺數昭載大典通編而近年以來木品比前劣下不合經用者居多連因綿歉雖不一一點退參酌捧上今若因循每每參恕則來頭之弊有不可勝言今年則各別擇捧必準尺量上送俾無如前麤劣大段抵罪之患事嚴飭作木諸道何如上曰依爲之出擧條命次對諸臣先退上命祖承書公事判付訖命退承史以次退出